Author: agenda0
Company: agenda

Predkladacia správa		                                 

	Dohovor o právach dieťaťa (ďalej len „Dohovor“) bol prijatý 20. novembra l989 v New Yorku. V mene bývalej Českej a Slovenskej Federatívnej republiky bol Dohovor podpísaný v New Yorku 30. septembra l990. S Dohovorom vyslovilo súhlas Federálne zhromaždenie Českej a Slovenskej Federatívnej republiky a prezident Českej a Slovenskej Federatívnej republiky ho ratifikoval. Ratifikačná listina bola uložená u generálneho tajomníka OSN, depozitára Dohovoru 7. januára l991.
	Dohovor nadobudol platnosť na základe svojho článku 49 ods. 1 dňom 2. septembra l990. Pre Českú a Slovenskú Federatívnu republiku nadobudol platnosť v súlade so svojím článkom 49 ods. 2 dňom 6. februára 1991. V Zbierke zákonov SR bol uverejnený pod č. 104/1991.
	V dôsledku sukcesie po bývalej Českej a Slovenskej Federatívnej republike sa Slovenská republika stala zmluvnou stranou Dohovoru dňa 28. mája l993 s účinnosťou od l. januára l993.
	Dňa 25. mája 2000 bol v New Yorku otvorený na podpis Opčný protokol k Dohovoru o právach dieťaťa o účasti detí v ozbrojených konfliktoch a Opčný protokol k Dohovoru o právach dieťaťa o obchodovaní s deťmi, detskej prostitúcii a detskej pornografii.
	Opčný protokol k Dohovoru o právach dieťaťa o účasti detí v ozbrojených konfliktoch k 29. máju 2001 podpísalo 79 krajín (z krajín východoeurópskej regionálnej skupiny štátov  Česká republika, Slovinsko, Rumunsko, Bosna-Hercegovina, Ukrajina) a ratifikovali 4 krajiny (Bangladéš, Srí Lanka, Andorra, Kanada).
	Opčný protokol k Dohovoru o právach dieťaťa o obchodovaní s deťmi, detskej prostitúcii a detskej pornografii k 29. máju 2001 podpísalo 72 krajín (z krajín východoeurópskej regionálnej skupiny štátov Slovinsko, Rumunsko, Bosna-Hercegovina a Ukrajina) a ratifikovali 3 krajiny (Bangladéš, Andorra, Panama).
	Obidva Opčné protokoly podpísali všetky krajiny Európskej únie.
	Slovenská republika 3. októbra 2000 prezentovala a obhajovala Východiskovú správu Slovenskej republiky k Dohovoru o právach dieťaťa pred Výborom OSN pre práva dieťaťa počas jeho 25. zasadnutia.
	Po skončení obhajoby Výbor OSN pre práva dieťaťa schválil Záverečné odporúčania. Jedným z odporúčaní je aj podpísanie, ratifikácia a implementácia uvedených Opčných protokolov.
	Vláda SR uznesením č. 431 zo l6. mája 2001 uložila ministrovi práce, sociálnych vecí a rodiny, ministrovi obrany a ministrovi vnútra predložiť na rokovanie vlády návrh na uzavretie obidvoch uvedených Opčných protokolov.
	V dňoch l6. – l8. mája 2001 sa v Berlíne uskutočnila konferencia „Deti v Európe a v strednej Ázii“, za účasti zástupcov  Slovenskej republiky. Účastníci Berlínskej konferencie o deťoch Európy a strednej Ázie prijali záväzok (20 bodový program), kde sa v bode 1 uvádza: „Prijať všetky opatrenia na zabezpečenie realizácie Dohovoru o právach dieťaťa, čo najskôr ratifikovať dva Opčné protokoly k tomuto Dohovoru...“.
	Podpísaním Opčných protokolov nevznikajú nároky  na vyčlenenie finančných prostriedkov zo štátneho rozpočtu Slovenskej republiky.
	V septembri 2001 sa uskutoční osobitné zasadnutie Valného zhromaždenia OSN ako pokračovanie Svetového summitu o deťoch (Slovenská republika v decembri 2000 predložila OSN Národnú správu Slovenskej republiky o dôsledkoch Svetového summitu o deťoch), ktoré možno považovať za vhodnú príležitosť pre Slovenskú republiku na podpis obidvoch Opčných protokolov.
	Z Opčného protokolu k Dohovoru o právach dieťaťa o účasti detí v ozbrojených konfliktoch po jeho ratifikácii bude pre SR vyplývať záväzok zabezpečiť, aby boli povinné podrobiť sa odvodu len osoby, ktoré dovŕšili 18 rokov veku a záväzok zvýšiť minimálny vek pre dobrovoľný odvod osôb do ozbrojených síl (resp. dobrovoľné prevzatie brannej povinnosti), okrem žiakov vojenských škôl.
	Ministerstvo obrany SR v súčasnosti pripravuje návrh zákona  o brannej povinnosti, ktorého schválenie umožní splnenie týchto záväzkov. Návrh zákona bude v mesiacoch júl a august 2001 predložený na medzirezortné pripomienkové konanie a podľa plánu legislatívnych úloh vlády SR bude predložený v mesiaci november 2001 na prerokovanie NR SR. Návrh predpokladá, že povinnosť podrobiť sa odvodu vznikne občanovi dovŕšením 18 rokov veku a že dobrovoľne prevziať brannú povinnosť bude môcť osoba, ktorá dovŕšila vek 17 rokov.
	V súvislosti  s Opčným protokolom  k Dohovoru o právach dieťaťa o obchodovaní s deťmi, detskej prostitúcii  a detskej pornografii je potrebné uviesť, že zákaz predaja detí, detskej prostitúcie, detskej pornografie, sexuálneho zneužívania detí, obchodovania s orgánmi dieťaťa a zamestnávania dieťaťa je v SR garantovaný príslušnými ustanoveniami Trestného zákona (kupliarstvo, ohrozovanie mravnosti, výroba, rozširovanie a prechovávanie detského pornografického diela, neoprávnené odoberanie orgánov a tkanív, únos, obchodovanie s deťmi, ohrozovanie mravnej výchovy mládeže, znásilnenie, sexuálne násilie, pohlavné zneužívanie, obchodovanie so ženami). Slovenská republika má všetky oblasti upravené Opčným protokolom k Dohovoru o právach dieťaťa o obchodovaní s deťmi, detskej prostitúcii a detskej pornografii legislatívne pokryté a zabezpečené.
	Poskytovanie sociálnej pomoci maloletému dieťaťu, ktorého doterajšia výchova je vážne ohrozená alebo vážne narušená, ktoré je týrané, pohlavne zneužívané alebo u ktorého je dôvodné podozrenie z týrania alebo pohlavného zneužívania je upravené zákonom č. l95/l998 Z.z. o sociálnej pomoci v znení neskorších predpisov. Pre takéto dieťa sa vykonáva sociálna prevencia, ktorá má niekoľko foriem: vyhľadávacia, nápravná, rehabilitačná, resocializačná činnosť a organizovanie výchovno-rekreačných táborov.
	Generálny tajomník OSN, ako depozitár Opčného protokolu k Dohovoru o právach dieťaťa o účasti detí v ozbrojených konfliktoch (ďalej len „Protokol“) navrhol opravu zjavnej chyby v texte Protokolu v čl. 9 ods. 3. V predmetnom ustanovení má byť správne odkaz na čl. 3, nie na čl. 13 (ide o vyhlásenie o minimálnom veku dobrovoľného prevzatia vojenskej povinnosti a o zárukách podľa čl. 3 ods. 2). V súlade s depozitárskou praxou Generálneho tajomníka OSN majú možnosť signatárske alebo zmluvné štáty Protokolu namietať proti takejto oprave do 13. 9. 2001. V prípade, ak žiadne námietky nebudú vznesené, navrhovaná zmena nadobudne účinnosť. Táto skutočnosť bola zohľadnená v prebiehajúcej príprave na uzavretie a ratifikáciu Protokolu Slovenskou republikou a v slovenskej verzii textu Protokolu je chyba už opravená.
	K materiálu mali pripomienky Ministerstvo zahraničných vecí SR, Ministerstvo spravodlivosti SR, Generálna prokuratúra SR a Ministerstvo pôdohospodárstva SR.
	Za účelom prekonzultovania pripomienok štylistickej a technickej povahy, hlavne v súvislosti s vypracovaním slovenskej verzie textu obidvoch Opčných protokolov MPSVR SR zorganizovalo spoločné pracovné stretnutie zainteresovaných rezortov. Uplatnené pripomienky boli do materiálu zapracované.
	S účinnosťou od 1. júla 2001 podľa čl. 86 písm. d) Ústavy SR Národná rada SR rozhoduje o tom, či ide o medzinárodné zmluvy podľa čl. 7 ods. 5 Ústavy SR, ktoré majú prednosť pred zákonom, preto bod C.1. návrhu uznesenia vlády SR obsahuje aj úlohu predložiť návrh na rozhodnutie Národnej rady SR, že ide o zmluvy, ktoré podľa čl. 7 ods. 5 Ústavy SR majú prednosť pred zákonmi.